Document ID: 32007L0057

KOMISJONI DIREKTIIV 2007/57/EÜ,
17. september 2007,
millega muudetakse nõukogu direktiivide 76/895/EMÜ, 86/362/EMÜ, 86/363/EMÜ ja 90/642/EMÜ teatavaid lisasid seoses ditiokarbamaatide jääkide piirnormidega
(EMPs kohaldatav tekst)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 23. novembri 1976. aasta direktiivi 76/895/EMÜ puu- ja köögiviljas sisalduvate ja nende pinnal esinevate pestitsiidide jääkide piirnormide kehtestamise kohta, (1) eriti selle artiklit 5,
võttes arvesse nõukogu 24. juuli 1986. aasta direktiivi 86/362/EMÜ teraviljas sisalduvate ja nende pinnal esinevate pestitsiidide jääkide lubatud piirnormide kehtestamise kohta, (2) eriti selle artiklit 10,
võttes arvesse nõukogu 24. juuli 1986. aasta direktiivi 86/363/EMÜ loomses toidus sisalduvate ja selle pinnal esinevate pestitsiidide jääkide lubatud piirnormide kehtestamise kohta, (3) eriti selle artiklit 10,
võttes arvesse nõukogu 27. novembri 1990. aasta direktiivi 90/642/EMÜ teatavates taimset päritolu saadustes, sealhulgas puu- ja köögiviljas, sisalduvate ja nende pinnal esinevate pestitsiidide jääkide lubatud piirnormide kehtestamise kohta, (4) eriti selle artiklit 7,
ning arvestades järgmist:
(1)
Jääkide piirnormid kajastavad sellist tõhusaks taimekaitseks vajalikku pestitsiidide miinimumkogust, mida kasutatakse selliselt, et jääkaine kogus on võimalikult väike ja toksikoloogiliselt vastuvõetav, eelkõige hinnangulist toidu kaudu omastamist arvesse võttes.
(2)
Pestitsiidide jääkide piirnorme vaadatakse pidevalt läbi ning neid muudetakse, et võtta arvesse uut teavet, sealhulgas uute või muutunud kasutusviiside kohta. Komisjonile on edastatud teave niisuguste uute või muutunud kasutusviiside kohta, mille tulemusena peaks muudetama maneebi, mankotseebi, metiraami, propineebi ja tiraami jääkide piirnorme.
(3)
Toimeaine tsiraam on kantud komisjoni direktiiviga 2003/81/EÜ (5) nõukogu direktiivi 91/414/EMÜ (6) I lisasse. Toimeaine kandmine direktiivi 91/414/EMÜ I lisasse põhines kavandatava kasutusviisi kohta esitatud teabe hindamisel. Kättesaadav teave vaadati läbi ning sellest piisab, et lubada teatavate jääkide piirnormide kehtestamist.
(4)
Direktiividega 76/895/EMÜ, 86/362/EMÜ, 86/363/EMÜ ja 90/642/EMÜ on juba kehtestatud ühenduse piirnormid maneebi, mankotseebi, metiraami, propineebi ja tiraami jääkidele. Antud tasemeid võeti arvesse käesolevas direktiivis käsitletud jääkide piirnormide kohandamisel. Kuna korralise järelevalve käigus ei saa maneebi, mankotseebi, metiraami, propineebi, tiraami ja tsiraami jääke eraldi kindlaks määrata, kehtestatakse jääkide piirnormid tervele kõnealuste pestitsiidide rühmale, mida nimetatakse ka ditiokarbamaatideks. Siiski on propineebi, tiraami ja tsiraami puhul olemas üksiku jäägi tuvastamise meetodid, kuigi mitte süsteemseks kasutuseks. Kõnealuseid meetodeid tuleks kasutada juhtumipõhiselt, kui on vaja propineebi, tsiraami ja/või tiraami eraldi kvantifikatsiooni.
(5)
Komisjoni läbivaatusaruannetes, mis koostati kõnealuste toimeainete direktiivi 91/414/EMÜ I lisasse kandmiseks, määrati nende ainete aktsepteeritav päevadoos ja vajaduse korral akuutne standarddoos. Tarbijate kokkupuudet kõnealuste toimeainete abil töödeldud toiduainetega on kontrollitud ja hinnatud kooskõlas ühenduse menetlustega. Arvesse on võetud ka Maailma Terviseorganisatsiooni avaldatud juhiseid (7) ning taimede teaduskomitee arvamust (8) kasutatud meetodite kohta. Jõuti järeldusele, et kavandatud jääkide piirnormid ei põhjusta aktsepteeritava päevadoosi või akuutse standarddoosi ületamist.
(6)
Kui taimekaitsevahendite lubatud kasutamise tagajärjel ei leita toiduaines või selle pinnal märkimisväärselt pestitsiidijääke, kui nende kasutamine ei ole lubatud, kui liikmesriikide poolt lubatud kasutamise põhjenduseks ei ole esitatud vajalikke andmeid või kui kolmandates riikides kasutamise põhjenduseks ei ole esitatud asjaomaseid andmeid ning selle tagajärjel leidub pestitsiidide jääke ühenduse turul ringlusse lastavates toiduainetes või nende pinnal, määratakse jääkide piirnormid kindlaks vastavalt alumisele määramispiirile.
(7)
Seetõttu on vaja muuta direktiivide 76/895/EMÜ, 86/362/EMÜ, 86/363/EMÜ ja 90/642/EMÜ lisades määratud jääkide piirnorme, et oleks võimalik nõuetekohaselt jälgida ja kontrollida nende kasutamise keelust kinnipidamist ning kaitsta tarbijat. Kui jääkide piirnormid on kõnealuste direktiivide lisades juba määratletud, on asjakohane neid muuta. Kui jääkide piirnormid ei ole määratletud, on asjakohane need esmakordselt kehtestada.
(8)
Seetõttu tuleks direktiive 76/895/EMÜ, 86/362/EMÜ, 86/363/EMÜ ja 90/642/EMÜ vastavalt muuta.
(9)
Käesolevas direktiivis ettenähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA DIREKTIIVI:
Artikkel 1
Direktiivi 76/895/EMÜ II lisast jäetakse välja tiraami puudutav kanne.
Artikkel 2
Direktiivi 86/362/EMÜ muudetakse vastavalt käesoleva direktiivi I lisale.
Artikkel 3
Direktiivi 86/363/EMÜ muudetakse vastavalt käesoleva direktiivi II lisale.
Artikkel 4
Direktiivi 90/642/EMÜ muudetakse vastavalt käesoleva direktiivi III lisale.
Artikkel 5
Liikmesriigid võtavad vastu ja avaldavad käesoleva direktiivi järgimiseks vajalikud õigusnormid hiljemalt 18. märtsiks 2008. Nad edastavad kõnealuste normide teksti ning nende normide ja käesoleva direktiivi vahelise vastavustabeli viivitamata komisjonile.
Liikmesriigid kohaldavad neid norme alates 19. märtsist 2008.
Kui liikmesriigid kõnealused normid vastu võtavad, lisavad nad nendesse või nende ametliku avaldamise korral nende juurde viite käesolevale direktiivile. Viitamise viisi näevad ette liikmesriigid.
Artikkel 6
Käesolev direktiiv jõustub kahekümnendal päeval pärast selle avaldamist Euroopa Liidu Teatajas.
Artikkel 7
Käesolev direktiiv on adresseeritud liikmesriikidele.
Brüssel, 17. september 2007

Labels: 3
17
6